[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000010", "text": "Mae\u2019r gronfa gyllido \u00a3150,000 gan Grant Dechrau Busnes Carbon Sero Net wedi rhoi sylw i rai mentrau cymdeithasol rhyfeddol yng Nghymru sydd wedi troi gwymon, cerdded cw\u0302n, plastig wedi\u2019i ailgylchu a hyd yn oed ffrogiau dawns yn fentrau proffidiol a chynaliadwy."}, {"text_idx": "#000011", "text": "Ers cael y grant ym mis Mawrth 2022, mae\u2019r mentrau cymdeithasol hyn eisoes yn ennill tir, gan gyflwyno buddion i\u2019w cymunedau lleol, yn ogystal a\u0302\u2019r blaned."}, {"text_idx": "#000012", "text": "Wedi\u2019i gyllido gan Lywodraeth Cymru, gellir olrhain tarddiad y grant yn o\u0302l i Ddeddf Llesiant Cenedlaethau\u2019r Dyfodol, ac mae\u2019n cynnig llygedyn o obaith i fusnesau cymdeithasol corfforedig sy\u2019n fyr o arian ond yn anelu\u2019n uchel o ran effaith gymdeithasol a chreu swyddi."}, {"text_idx": "#000014", "text": "Erbyn diwedd mis Mawrth 2023, bydd CGGC wedi dosbarthu hyd at \u00a312,500 i 12 o fusnesau cymdeithasol \u2018cam cynnar\u2019 sy\u2019n ymrwymedig i gyflawni statws carbon sero net a chael effaith gymdeithasol ar y gymuned leol, drwy ail-fuddsoddi eu helw yn o\u0302l i\u2019r busnes neu gymuned leol. Defnyddir y chwistrelliad ariannol hwn yn benodol i\u2019w:"}, {"text_idx": "#000015", "text": "cael nhw\u2019n barod i fasnachu neu fuddsoddi\nymwreiddio arferion amgylcheddol cynaliadwy o\u2019r diwrnod cyntaf"}, {"text_idx": "#000016", "text": "I flaenoriaethu\u2019r un olaf, daw pob grant a\u0302 mentor hinsawdd. Yn hytrach nag o\u0302l-osod ymddygiad sy\u2019n ystyriol o\u2019r hinsawdd, sy\u2019n fater costus, mae\u2019r mentor yn mesur allyriadau carbon tebygol cynllun busnes presennol ac yna\u2019n ailgynllunio arferion gweithredu allweddol fel eu bod yn ystyriol o\u2019r boced a\u2019r planhigion."}, {"text_idx": "#000017", "text": "Mae\u2019r grant yn cael ei redeg mewn partneriaeth a\u0302 Cwmpas a DTA Cymru sy\u2019n cefnogi mudiadau gyda gweithredu newid hinsawdd."}, {"text_idx": "#000020", "text": "Ar hyn o bryd, mae TFT yn cyflogi pobl yn rhan-amser, ond mae\u2019n bwriadu cyflogi mwy o bobl leol unwaith y bydd wedi\u2019i sefydlu. Mae\u2019r grant yn cynorthwyo TFT i ddefnyddio blychau tyfu hir oes, yn ogystal a\u0302 meithrin cydberthnasau cryf a\u0302\u2019r gymuned leol er mwyn creu cyfleoedd gwirfoddoli."}, {"text_idx": "#000021", "text": "Meddai\u2019r sylfaenydd, Jonathan Tiller: \u2018Mae\u2019r grant wedi bod yn wych o ran ein helpu ni i sefydlu seilwaith busnes hanfodol a chynaliadwy, fel buddsoddi mewn cynhyrchion carbon isel na fydden ni wedi gallu eu fforddio fel arall. Yn y bo\u0302n, mae\u2019r grant eisoes yn gwneud gwahaniaeth drwy ein helpu ni i leihau ein ho\u0302l troed carbon a\u2019n cynorthwyo i wneud cynnydd at fod yn fusnes carbon niwtral.\u2019"}, {"text_idx": "#000022", "text": "Cymdeithas Budd Cymunedol yw Ca\u0302r-Y-Mo\u0302r a\u2019r fferm fo\u0302r adfywiol gyntaf o\u2019i bath yng Nghymru sy\u2019n eiddo i\u2019r gymuned. Gyda thair fferm beilot oddi ar Benrhyn Dewi, mae eu busnes o dyfu gwymon a ffermio pysgod cregyn wedi arwain at greu 11 o swyddi newydd a gwelliannau radical i amgylchedd yr arfordir."}, {"text_idx": "#000025", "text": "Erbyn diwedd 2022, mae\u2019r mudiad yn gobeithio symud i safle newydd amlddefnydd, a fydd yn cynnwys ty\u0302 bwyd mo\u0302r bychan, lle diogel wedi\u2019i adeiladu\u2019n bwrpasol i brosesu bwyd mo\u0302r, a swi\u0302t addysg i hyfforddi ffermwyr mo\u0302r uchelgeisiol eraill."}, {"text_idx": "#000026", "text": "Egluryn: Rydych chi\u2019n sicr o gael croeso cynnes ar fferm Ca\u0302r-Y-Mo\u0302r"}, {"text_idx": "#000027", "text": "Cwmni celf a chynaliadwyedd ym Mhenrhys, Rhondda Cynon Taf yw \u2018Soaring Supersaurus\u2019, sy\u2019n ailgylchu plastig er mwyn cyflwyno gweithgareddau celf a chynaliadwyedd i\u2019r gymuned leol. Hyd yn hyn, mae wedi cadw 1,500 o boteli llaeth plastig rhag mynd i safle dirlenwi neu eu llosgi."}, {"text_idx": "#000028", "text": "Wrth egluro cymaint y mae wedi helpu, meddai\u2019r Cyfarwyddwr Artistig Paul Evans: \u2018Fel menter gymdeithasol newydd, mae\u2019n foethusbeth na fyddai\u2019n bosibl fel arfer. Mae hyblygrwydd y grant wedi ein galluogi i ddefnyddio\u2019r cyllid ble y mae ei angen mewn amgylchedd a chyfnod ansicr sy\u2019n newid yn barhaus. Mae wedi caniata\u0301u i mi anadlu. Mae wedi rhoi ychydig o amser i mi ddatblygu cynhyrchion yn briodol a rhoi cynnig ar rai pethau aflwyddiannus i weld beth sy\u2019n gweithio.\u2019"}, {"text_idx": "#000029", "text": "Mae\u2019r grant wedi galluogi Paul i roi cyflog cymharol fach iddo\u2019i hun, sy\u2019n golygu bod y busnes mewn sefyllfa i lansio cynhyrchion a gweithgareddau newydd ar ddiwedd 2022."}, {"text_idx": "#000030", "text": "Egluryn: Dyluniad newydd y gellir ei raddio ar gyfer mainc mewn parc"}, {"text_idx": "#000031", "text": "Menter gymdeithasol gynhwysol ym Mhrestatyn yw CIC Ci Da Pet Care a sefydlwyd ym mis Hydref 2021. Mae\u2019n darparu amrediad o wasanaethau gofal o ansawdd ar gyfer anifeiliaid anwes ac yn cynnwys pobl sy\u2019n agored i niwed na allai eu fforddio fel arall."}, {"text_idx": "#000032", "text": "Gan gyflogi pobl a fyddai\u2019n cael anhawster mewn amgylcheddau gwaith prif ffrwd, mae\u2019r busnes yn falch o\u2019i ro\u0302l o allu cynnig lleoedd am ddim i rai anifeiliaid anwes, sy\u2019n golygu y gall cw\u0302n aros yn eu cartrefi llawn cariad ac allan o gyfleusterau achub anifeiliaid."}, {"text_idx": "#000033", "text": "Mae eu \u2018Cynllun Gofal yn y Gymuned\u2019 yn achubiaeth, yn rhoi cymorth penodol i berchnogion anifeiliaid anwes sy\u2019n rhieni newydd, cleifion mewn ysbyty, rhieni sengl, a\u2019r rheini sy\u2019n byw ag anabledd neu\u2019n gwella ar o\u0302l anaf. Mae\u2019r cynllun hyd yn oed yn cynnig \u2018help llaw\u2019 cyffredinol: cymorth penodol i unrhyw un sy\u2019n cael anhawster parhau i ofalu am ei anifail anwes."}, {"text_idx": "#000034", "text": "Dywedodd y sylfaenydd, Annie Lloyd, fod y grant wedi llunio\u2019r fenter gymdeithasol yn anferthol: \u2018Rydyn ni wedi gallu cynnig gofal anifeiliaid anwes i gymaint o bobl mewn angen ac wedi gallu rhoi cyfleoedd cyflogaeth i bobl a\u0302 phroblemau iechyd meddwl.\u2019"}, {"text_idx": "#000035", "text": "Egluryn: Un o dasgau bob dydd y sylfaenydd a cherddwr cw\u0302n, Annie"}, {"text_idx": "#000036", "text": "Eco Wardrobe gan Prom Ally"}, {"text_idx": "#000037", "text": "Mae Prom Ally yn rhedeg ar sail atgyfeiriadau gan y gwasanaethau cymdeithasol, adrannau lles ysgolion, elusennau a banciau bwyd, ac yn benthyg dros 3,000 o ffrogiau dawns a siwtiau am ddim i blant ysgol, myfyrwyr chweched dosbarth a myfyrwyr coleg."}, {"text_idx": "#000038", "text": "Ym mis Ebrill 2020, yn ystod cyfnod clo COVID-19, daeth Prom Ally yn Gwmni Buddiannau Cymunedol swyddogol a mynd ati i ddatblygu\u2019r \u2018Eco Wardrobe\u2019. Mae\u2019r grant wedi rhoi hwb mawr i\u2019r prosiect drwy roi cyflog cymharol fach i\u2019r sylfaenydd, Ally Elouise, a\u2019i helpu i gynyddu ei stoc o ffrogiau dawns, morwyn briodas, coctel, ffurfiol neu hyd yn oed ffrogiau priodas y gellir eu prynu neu eu hurio."}, {"text_idx": "#000039", "text": "Eglura Ally Elouise bod y grant o \u00a312,500 wedi eu caniata\u0301u i: \u2018gadw rheolwr prosiect amser llawn mewn cyflogaeth am chwe mis arall a lansio ymgyrch farchnata aml-lefel! Heb y grant, ni fydden ni wedi gallu aros ar agor yn ystod y chwe mis diwethaf na chynnig dau le Gwobr Dug Caeredin gwirfoddol.\u2019"}, {"text_idx": "#000041", "text": "Ewch i\u2019n tudalen Buddsoddiad Cymdeithasol Cymru i ddysgu mwy am y cymorth sydd ar gael i fusnesau cymdeithas."}, {"text_idx": "#000043", "text": "Hyfforddiant am ddim i helpu mudiadau treftadaeth i ymdopi a\u0302 newid"}]